# 

# ОБЩИНА ВЕНЕЦ, с. ВЕНЕЦ, област ШУМЕН

# ул. “Кирил и Методий” № 24, тел.:05343/2191, факс: 05343/89-80

**ДО**

**ПРЕДСЕДАТЕЛЯ НА**

**ОБЩИНСКИЯ СЪВЕТ**

**ВЕНЕЦ**

**ДОКЛАДНА ЗАПИСКА**

**ОТ НЕХРИБАН АХМЕДОВА – КМЕТ НА ОБЩИНА ВЕНЕЦ**

**Относно:** Събирането на приходи и извършването на разходи в Община Венец през 2026 г. до приемане на бюджета за 2026 г.

УВАЖАЕМИ Г-Н ПРЕДСЕДАТЕЛ,

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Към 01.01.2026 г. поради липсата на приет държавен бюджет за 2026 г., Община Венец не може да продължи процедурата по съставяне и внасяне в Общинския съвет-Венец на бюджет на общината за 2026 г. Това обстоятелство ще затрудни ритмичното и своевременно финансиране на местните и държавно делегираните дейности.

В Държавен вестник бр. 113 от 23.12.2025 г. е обнародван *Закон за събирането на приходи и извършването на разходи през 2026 г. до приемането на Закона за държавния бюджет на Република България за 2026 г., Закона за бюджета на държавното обществено осигуряване за 2026 г. и Закона за бюджета на Националната здравноосигурителна каса за 2026 г*. Този закон урежда събирането на приходи и извършването на разходи през 2026 г. до приемането на Закона за държавния бюджет на Република България за 2026 г., Закона за бюджета на държавното обществено осигуряване за 2026 г. и Закона за бюджета на Националната здравноосигурителна каса за 2026 г., **но за срок, не по-дълъг от три месеца, при спазване изискванията на** **чл. 87 и чл. 98 от Закона за публичните финанси, чл. 19 от Кодекса за социално осигуряване и чл. 29 от Закона за здравното осигуряване.**

От 01.01.2026 г. съгласно Закона за въвеждане на еврото в Република България официалната валута в страната става еврото.

В *Закон за събирането на приходи и извършването на разходи през 2026 г. до приемането на Закона за държавния бюджет на Република България за 2026 г.,* е регламентирано, че до приемането на държавен бюджет за 2026 г.:

„ чл. 2 Приходите се събират в съответствие с действащите закони.

чл. 3(1) До приемането на Закона за държавния бюджет на Република България за 2026 г. извършването на разходи и предоставянето на трансфери от държавния бюджет е съгласно разпоредбата на чл. 87, ал. 1 от Закона за публичните финанси.

чл. 4 До приемането на Закона за държавния бюджет на Република България за 2026 г. за размери, база, критерии, параметри, ограничения или други относими показатели на разходите, за които специални закони предвиждат да се определят с годишния закон за държавния бюджет, се прилагат тези, определени в Закона за държавния бюджет на Република България за 2025 г., като се прилагат правилата на чл. 11, ал. 2 от Закона за въвеждане на еврото в Република България“.

Бюджетният процес се управлява от кмета на общината и Общинския съвет. В тази връзка вътрешните правила и процедури следва да бъдат адаптирани и синхронизирани с описание на организацията на бюджетния процес в настоящата ситуация.

В правомощията на общинските съвети са следните решения за срок до 31.03.2026 г.

* да се приемат предварителни разчети, включително и за капиталовите разходи, за да стартира възлагането на обществените поръчки, преди началото на строителния сезон,
* и вземане на решение по въпроса свързан с прилагането на Постановление на Министерския съвет №243 от 13 ноември 2025 г., с което е определена минимална работна заплата от 01.01.2026 г. в размер на 1 213 лв. (620,20 евро) да бъде приложено за лицата, получаващи минимална работна заплата от 1077 лв. в Община Венец.

В тази връзка до приемането на Бюджета на община Венец за 2026 г. с оглед продължаване на устойчивото и добро финансово управление на Община Венец, с цел осигуряване ритмичността на работата в общината и следвайки подхода описан в Закон за събиране на приходи и извършването на разходи през 2026 до приемането на Закона за държавния бюджет на Република България за 2026 г., Закона за бюджета на държавно обществено осигуряване за 2026 г. и Закона за бюджета на Националната здравноосигурителна каса за 2026 г., Ви предлагаме Общинския съвет-Венец да удължи действието на разпоредбите на Бюджета на Община Венец за 2025 г. и да одобри:

* Извършване на капиталовите разходи за сметка на преходни остатъци от общински приходи и заемни средства, както и за сметка на постъпили приходи през съответния период на 2026 г.
* Извършване на разходи за повишаване на работни заплати на лицата, получаващи минимална работна заплата от 1077 лв. в Община Венец да се приложи ПМС №243 от 13 ноември 2025 г., с което е определена минимална работна заплата от 01.01.2026 г. в размер на 1 213 лв. (620,20 евро).

Във връзка с гореизложеното и с цел нормалното протичане на бюджетните процеси в Община Венец предлагаме да бъде удължено действието на Решение № 239 по протокол № 19 от 28.04.2025 г. прието на заседание на Общинския съвет-Венец относно, приемане на бюджета на Община Венец за 2025 г.

Предлаганата уредба не е свързана с допълнителна административна тежест и разходи за икономическите субекти.

На основание чл. 52, ал. 1 и чл. 21, ал. 1, т. 6, във връзка с чл. 27, ал. 4 и ал. 5 от ЗМСМА, чл. 7, ал. 5 и във връзка с чл. 98, ал. 1 от Закона за публичните финанси, Закон за събиране на приходи и извършването на разходи през 2026 до приемането на Закона за държавния бюджет на Република България за 2026 г., Закона за бюджета на държавно обществено осигуряване за 2026 г. и Закона за бюджета на Националната здравноосигурителна каса за 2026 г.

Общинският съвет – Венец

Р Е Ш И :

1. Считано от 01.01.2026 г. до приемането на Закон за държавния бюджет за 2026 г. и бюджет на Община Венец за 2026 г.:
2. Приходите на общината да се събират в съответствие с действащите закони, съгласно чл. 98, ал. 1 от ЗПФ.
3. Разходите се извършват в размери не по-големи от разходите за същия период на 2025 г. , съгласно чл. 98, ал. 1 от ЗПФ.
4. Одобрява извършване на разходи за повишаване на работни заплати на лицата, получаващи минимална работна заплата от 1077 лв. в Община Венец да се приложи ПМС №243 от 13 ноември 2025 г., с което е определена минимална работна заплата от 01.01.2026 г. в размер на 1 213 лв. (620,20 евро).
5. Дава съгласие достигнатите размери на основните месечни заплати към 31 декември 2025 г.на всички работници и служители в Община Венец да бъдат еднократно индексирани в размер на натрупаната към 31 декември 2025 г. годишна инфлация с изключение на заетите на минимална работна заплата.
6. Дава съгласие Кметът на Общината при получаване на целеви трансфери от министерства да извършва разходи, в т.ч. капиталови през 2026 г. в съответствие със сключените договори и поети ангажименти през 2025 г. и предходни години.
7. Дава съгласие Кметът на Общината да продължава предоставянето на субсидии на организации с нестопанска цел – читалища до размера им за същия период на предходната година, при отчитане на влезли в сила нормативни актове.
8. Дава съгласие Кметът на Общината да продължава предоставянето на субсидии на организации с нестопанска цел – спортни клубове до размера им за същия период на 2025 г.
9. Дава съгласие Кметът на Общината да продължава извършването и плащането на погасителни вноски и лихви по кредити, съгласно сроковете и клаузите на договорите.
10. Дава съгласие Кметът на Общината да продължава извършването на разходи за помощи по решение на Общинския съвет за еднократна финансова помощ и разходи за погребения в размери, действащи през 2025 г.
11. Дава съгласие Кметът на Общината да продължава извършването на разходи за представителни цели в размери не по-високи от тези за 2025 г.
12. Дава съгласие Кметът на Общината да продължава извършването на разходи за дневен хранителен оклад в детските градини в размери не по-високи от тези за 2025 г.
13. Дава съгласие Кметът на Общината да продължава извършването на разходи за представително облекло на служителите в общината до размера им за същия период на 2025 г.
14. Дава съгласие Кметът на Общината да продължава извършването на разходи за културни мероприятия и през 2026 г.
15. Дава съгласие Кметът на Общината да продължава извършването на разходи за членски внос и през 2026 г.
16. Дава съгласие Кметът на Общината да продължава отпускането на временни безлихвени заеми по сметки за средства от Европейския съюз по проекти от оперативни програми с цел успешно реализиране и финализиране, съгласно сключените договори.
17. Дава съгласие Кметът на Общината да продължава изплащането на транспортните разноски на пътуващите служители и педагогическия персонал в делегираните от държавата дейности в образованието, от местоживеенето до местоработата и обратно, когато се намират в различни населени места, по утвърден списък на длъжностите и на лицата, които имат право на транспортни разноски, съгласно *Приложение № 1 и Приложение №2*.
18. Предоставя правомощия на кмета на община Венец и ръководителите на второстепенните разпоредители с бюджет, в рамките на утвърдените им разчети да актуализират списъците в течение на годината.
19. Дава съгласие Кметът на Общината да извършва разходи на средства за социално-битово и културно обслужване на персонала в размер на 3 на сто от средствата за основни заплати и възнаграждения на персонала, назначен по трудови правоотношения в щатната численост.
20. Общински съвет – Венец дава съгласие за извършване на капиталовите разходи за сметка на преходни остатъци от общински приходи и заемни средства, както и за сметка на постъпили приходи през съответния период на 2026 г. съгласно *Приложение №3 „Разчет за капиталови разходи и инвестиции за 2026“*.
21. Настоящото решение влиза в сила от 01.01.2026 г.
22. На основание чл.60, ал. 1 от АПК допуска предварително изпълнение на настоящото решение, поради следните причини: Да се защитят особено важни обществени интереси и поради обстоятелството, че от закъснението на изпълнението може да последва значителна или трудно поправима вреда. Посочените се обосновават с факта, че не е приет закон за държавния бюджет за 2026 г. и поради тази причина е невъзможно да бъде приет общински бюджет. Въпреки посоченото следва да бъде осигурено законосъобразно разходване на обществените средства от страна на общината. С настоящото решение ще се осигури право да се извършват капиталови разходи, да се предоставят субсидии, да продължава извършването на разходи за издръжка и еднократни помощи, както и отпускането на временни безлихвени заеми по сметките за средства от Европейския съюз. Всички посочени са от особена важност и на практика осигуряват нормалното функциониране на общината.

**Нехрибан Ахмедова**

**Кмет на Община Венец**

*Изготвил:*

Директор на Д-я „ФСД и УС“ – Хатидже Сали Исуф:……………

Съгласувал:

Нели Иванова – Старши юрисконсулт:………………